b'\n_START_ARTICLE_\nUlrik Malt\n_START_SECTION_\nBreivik-saken\n_START_PARAGRAPH_\nMalt stilte som sakkyndig vitne i Breivik-saken hvor han av aktoratet (bistandsadvokatene) var bedt om \xc3\xa5 gi en generell oversikt over diagnostikk og differensialdiagnostikk ved psykiske lidelser og dr\xc3\xb8fte ulike \xc3\xa5rsaker til at to sett av fagfolk kunne komme til ulik konklusjon. Malt mente at det fantes metodologiske svakheter ved begge de sakkyndige utredningene. _NEWLINE_P\xc3\xa5 grunnlag av gjennomgang av de sakkyndige rapporter og egne observasjoner av tiltalte under rettssaken, men med forbehold om at han ikke hadde unders\xc3\xb8kt Breivik personlig, anf\xc3\xb8rte Malt i retten at en mulig alternativ forklaring p\xc3\xa5 mange av Breiviks adferdstrekk kunne v\xc3\xa6re Aspergers syndrom i tillegg til narsissistisk personlighetsforstyrrelse. Barnepsykiateren som hadde behandlet Breivik da denne var 3-4 \xc3\xa5r gammel st\xc3\xb8ttet i intervjuer med pressen en slik forst\xc3\xa5else. Malt anf\xc3\xb8rte ogs\xc3\xa5 at det muligens kunne foreligge Tourettes syndrom. Han bygget dette b\xc3\xa5de p\xc3\xa5 Breiviks uttalelser i retten og observasjon av en rekke muskelrykninger rundt munnpartiet hos Breivik som ikke hadde naturlig kommunikasjonsverdi. I den forbindelse telte han antall muskelrykninger hos Breivik (ca 30) i l\xc3\xb8pet av en time. _NEWLINE_Malt presiserte at hverken Asperger syndrom (gjennomg\xc3\xa5ende utviklingsforstyrrelse av sentralnervesystemet) eller personlighetsforstyrrelse isolert sett kunne forklare drapene 22. juli. Blant annet anf\xc3\xb8rte han at psykologiske forhold (barndom, oppvekst) s\xc3\xa5vel som forhold relatert til h\xc3\xb8yreekstrem ideologi og et liv i en virtuell verden ogs\xc3\xa5 m\xc3\xa5tte tas i betraktning hvis man skulle fors\xc3\xb8ke \xc3\xa5 forst\xc3\xa5 Breiviks handlinger.'